Ord for ord, dag 16, del 1: Gledet seg lenge til å dra til herlige Utøya
Gjennomgangen av hver enkelt obduksjonsrapport tar om lag ti minutter. Til tross for den relativt korte tiden som settes av til hvert offer, blir det gjort på en verdig måte. Først går politietterforskerne gjennom hvor de drepte ble funnet og omstendighetene rundt dødsfallet, før rettsmedisinerne raskt går gjennom hvordan de døde. Etter dette leser bistandsadvokatene opp noen minneord om den drepte retten tar for seg. Lengden på disse varierer, og det er som oftest familiene som har skrevet noen kjennetegn ved sine kjære. Om 17 år gamle Victoria Green Sogn leste bistandsadvokat Gunhild Bergan minneordene. Hun var det første offeret retten tok for seg i dag. - Isabel Victoria var en sprudlende, omsorgsfull og glad jente som ville at alle skulle ha det bra. Hun var skoleflink og en kreativ person som alltid holdt på med et eller annet. Hun var veldig stolt av å være med i AUF og gledet seg lenge til å dra til herlige Utøya, sa Bergan. Terroristen Anders Behring Breivik viser ingen følelser når de sterke minneordene leses opp. Senere på dagen, da vitneforklaringene startet, ble han mer aktiv og noterte stadig vekk på et ark han hadde foran seg. Han valgte også å benytte seg av retten til å kommentere vitnenes forklaring på slutten av dagen. Onsdag, torsdag og fredag blir alle todelte dager, som starter med obduksjonsrapportene. Etter lunsj fortsetter dagen med vitneforklaringer om grusomhetene som fant sted på Utøya. Under kan du lese ord for ord hva som ble sagt i retten frem til lunsjpausen.
Retten gikk i dag gjennom 12 nye obduksjonsrapporter om som ble drept på Utøya, og bistandsadvokatene leste opp sterke minneord om alle.